**O rază de iubire**

*Eugenia Calancea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

În minte aud mereu glasul tău,

Iar lacrimi izvorăsc din sufletul meu,

Te caut în noaptea cu cântece de stele,

Ce-alină-n somn visele mele.

Tu urci spre lună pe aripi de vânt,

Iar eu tremur când aud al tău cuvânt,

Și-n umbra ta eu văd de multe ori,

Cum îngerii coboară prin raze de comori,

Dar ești departe de parcă a trecut un veac,

Iar eu mă plimb singură sub al tău copac.

Te-ascunzi-n lună printre umbre,

Iar norii-ți plimbă chipul în locuri sumbre

Și plimbă veninul din a ta făptură,

Când vine din nou acea mare furtună.

Aș vrea să te prind într-o bună zi,

Dar tu umbli noaptea cu ochii tăi verzi,

Iar dorul de șoapta ta aș vrea s-ascult,

Când fluturii mă-nconjoară, aduși de vânt.

Așa e visul noaptea, întotdeauna,

O rază de iubire vine când răsare luna.